钦定古今图书集成/方舆汇编/职方典/第1053卷 > 《旧志》建安郡东接括苍北距上饶西南引延平
## 钦定古今图书集成/方舆汇编/职方典/第1053卷 > 《旧志》建安郡东接括苍北距上饶西南引延平

东北带建溪，居闽上游，为江浙之要冲，福唐之喉襟。

闽号“佳山水” 建安，视闽中尤奇峻。

南望铁狮、紫芝以次群峰，傍联“黄华” 、“白鹤” 之秀，为东南胜地。

建阳县

居郡上游。《旧志》云：“西北高而山多峻峭，东南下而地颇平夷，群峰襟抱，二水带束，睡龙惊马，东南回护，卧牛踞虎，左右相持。”

崇安县

襟山带水，为闽南首。旧《志》云：黄石山在其北，武夷诸峰在其南。东有三台官山，西有白花岩尖石水，则石臼从东南来，石雄从西南来，合而环拱于县。至武夷九曲与建溪会合而东注。苏轼诗：“建溪富奇伟” ，亦名言也。

浦城县

旧《志》云：“地势高亢，其山险峻，其水湍急。” 北有梨岭横截巀嵲天际，群峰叠嶂，迤逦而来。大溪环绕，自邑治西折而东。又云：“吴山崎其左，西岩环其右，前值回隆之秀，后倚横山之奇。”

政和县

负山临水，旧《志》云：“东抵永嘉，南通福唐，西走建溪，北控龙泉。” 又云：“群山回环，二水萦绕。”

大奇峰耸翠于左，望浙峰列嶂于右。南则文笔之效奇，北则黄熊之献秀。

松溪县

《旧志》云：“湛卢峙其南，蹲狮展其北，七峰左耸，虹亭右列，中有双溪，逶迤曲折，山明水秀。”

《学录》：王琪记：“湛卢巀嵲，石壁萦回，地灵而秀锺焉。”

寿宁县

“后据《镇武》” ，前列翠屏。丛珠联缀于左，天马腾跃于右。

《本志》云：“四山屏列，一水萦带，叠嶂重冈，涌若波涛。”